El Decret 142/2007, de 26 de juny, pel qual s'estableix l'ordenació dels ensenyaments de l'educació primària (DOGC núm. 4915, de 29.6.2007), estableix en l'article 4 que el català, com a llengua pròpia de Catalunya, serà utilitzat normalment com a llengua vehicular d'ensenyament i aprenentatge i en les activitats internes i externes de la comunitat educativa: activitats orals i escrites de l'alumnat i del professorat, exposicions del professorat, llibres de text i material didàctic, activitats d'aprenentatge i d'avaluació, i comunicacions amb les famílies.
D'altra banda, disposa que l'alumnat té dret a rebre l'ensenyament en català en l'educació primària, i el dret i el deure de conèixer amb suficiència oral i escrita el català i el castellà en finalitzar l'ensenyament obligatori, i la capacitat de comprendre i emetre missatges orals i escrits senzills en una llengua estrangera.
El Decret esmentat també estableix que tots els centres han d'elaborar, com a part del projecte educatiu, un projecte lingüístic propi, que ha de ser autoritzat pel Departament d'Educació, en el qual s'adaptaran els principis generals derivats del Decret, a la realitat sociolingüística de l'entorn.
Així mateix, a la seva disposició addicional 2 s'autoritza el Departament d'Educació per dictar, mitjançant Ordre, les disposicions que siguin necessàries per a l'aplicació del que s'hi disposa.
En conseqüència, cal establir els principis generals als quals s'han d'adaptar els projectes lingüístics dels centres i el procediment d'autorització del projecte lingüístic.
Els principis generals als quals s'han d'adaptar els projectes lingüístics dels centres són els següents:
a) Les dues llengües oficials a Catalunya es configuren en una sola àrea a fi d'evitar repeticions i afavorir la transferència d'aprenentatges entre elles.
b) Es garantirà que les estructures lingüístiques comunes, que es faran en català, serveixin com a base per a l'aprenentatge de les dues llengües.
c) En el primer cicle de l'educació primària l'aprenentatge de la lectura i l'escriptura es farà en català.
La llengua castellana s'introduirà al primer curs del cicle inicial a nivell oral per arribar, al final del mateix cicle, a transferir al castellà els aprenentatges assolits.
d) Al llarg de tota l'etapa s'establiran al projecte lingüístic criteris que permetin reforçar i no repetir els elements comuns entre les llengües.
e) Per fer possible els projectes lingüístics les hores de les àrees de llengua establertes en l'annex 3 del Decret 142/2007, de 26 de juny, pel qual s'estableix l'ordenació dels ensenyaments de l'educació primària, es podran distribuir entre els cicles de l'etapa respectant la seva assignació horària global.
f) D'acord amb el projecte lingüístic, en les condicions que s'estableixen en l'apartat 4.4 del Decret 142/2007, els centres podran impartir continguts d'àrees no lingüístiques en castellà o en una llengua estrangera, o alternativament es podran utilitzar aquestes llengües en la realització d'activitats previstes en la franja horària de lliure disposició.
A efectes del compliment dels horaris mínims de cada llengua que s'estableixen al referit Decret 142/2007, computats com hores assignades més hores d'estructures lingüístiques comunes, si n'hi ha, aquestes hores comptaran com a curriculars de les respectives àrees lingüístiques.
En ambdós casos, els llibres de text i material didàctic utilitzats seran en llengua catalana.
D'acord amb l'article 4.4 del Decret 142/2007, de 26 de juny, pel qual s'estableix l'ordenació dels ensenyaments de l'educació primària, el projecte lingüístic propi de cada centre s'ha d'autoritzar pel Departament d'Educació.
Aquesta autorització s'ha de dur a terme per l'inspector o inspectora del centre, sempre que el projecte s'adapti als principis generals derivats del Decret esmentat i d'aquesta Ordre.
Atès que en el curs 2007-2008 s'implanta la nova ordenació dels ensenyaments d'educació primària únicament en el cicle inicial, l'aprovació del projecte lingüístic per a aquest curs, s'efectuarà, al seu inici, per mitjà d'una addenda de modificació, si escau, de la distribució horària de les àrees lingüístiques per aquest cicle inicial.
El projecte lingüístic que deriva del Decret 142/2007, de 26 de juny, pel qual s'estableix l'ordenació dels ensenyaments de l'educació primària, definit per al conjunt de l'etapa, haurà d'estar formulat i autoritzat abans del 30 d'abril del 2008.